**1. lapa (jautājumi par kultūru)**

*Skaidrojumi par pareizrakstību, diakritiskajām zīmēm attiecas arī uz foruma sadaļām, kurās jautāts par 3. un 4. jautājumu (kā arī pārējām sadaļām, kurās jautāts par drukas kļūdām).*

***1. jautājums***

Olimpiādes ievadtekstā ir norāde par pēdiņu neizmantošanu. Atbilde, protams, nav nepareiza, tomēr šajā gadījumā nav ievērotas uzdevuma formālās prasības. Garumzīmju trūkums neatbilst latviešu literārās valodas normām. Arī atbildes ar liekām vai neatbilstošām diakritiskajām zīmēm vai pareizrakstības kļūdām netiek ieskaitītas.

***2. jautājums***

Defise latviešu interpunkcijā ir rakstāma bez atstarpēm, ar atstarpēm tiek rakstīta cita zīme – domuzīme – , un šajā funkcijā domuzīmi nevar lietot. Ar atstarpi atdalītas defises uzvārdā tiek vērtētas kā kļūda. Stress un steiga šajā gadījumā nav vērā ņemami apstākļi.

***5. jautājums***

Iespējams, ka atsevišķos avotos ir sastopams sērijas nosaukums ar arābu gadskaitļu apzīmējumiem, tomēr sērijas veidotāji un izdevēji (gan uz grāmatu vākiem, gan pēcvārdos) lieto tikai un vienīgi nosaukumu "Mēs. Latvija, XX gadsimts". Tā kā tika doti jau gatavi atbilžu varianti, tad šajā gadījumā atbilde ar arābu cipariem netiek uzskatīta par pareizu.

**2. lapa (jautājumi par literatūru)**

***13. jautājums***

Šajā jautājumā līdzīgi apstākļi, piemēram, 1. jautājumam – olimpiādes ievadtekstā tika norādīts par pēdiņu neizmantošanu. Protams, žēl, ka atbilde būtībā pareiza, tomēr šoreiz tas tiek uzskatīts par formālu pārkāpumu.

**3. lapa (jautājumi par valodu)**

***21. jautājums***

Kontekstā vārds "slāpe" atbilst sinonīmam "alka". Tātad pie vārda "alka" – pareizais variants būtu jāpieņem "tieksme", slāpe".

Latviešu valodā par pamatformu uzskatāms vienskaitļa nominatīvs (sk. piem., Paegle, Dz. "Latviešu literārās valodas morfoloģija. I. daļa" Rīga: Zinātne, 2003, 38.lpp.), tāpēc neatkarīgi no vārdformas skaitļa kontekstā šajā gadījumā par pareizu uzskatāma vienskaitļa forma. Vārds "dzīle" nav arī daudzskaitlinieks, tam ir pilna abu skaitļu paradigma.

Īpašības vārdi "elastīgs", "brīnumains" ir piedāvāti ar nenoteikto galotni, tātad tādi sinonīmi arī bija jāatrod, jo noteiktā galotne piešķir ne tikai gramatisku, bet arī semantisku niansi vārda nozīmei.

***22. jautājums***

Pareizā atbilde ir 3 salīdzinājumi, jo "san" un "dzeļ" ir vienlīdzīgi teikuma locekļi, uz kuriem attiecināts viens salīdzinājums.

Vārdi "migla" un "gaiss" neietilpst salīdzinātājdaļā.

Salīdzinājums, kurā ir vienskaitlinieks, ir "Skan gaiss kā čuguns." Ir pieņemama arī atbilde "skan kā čuguns", jo kontekstā salīdzinājums ir attiecināms tieši uz darbību. Salīdzinājums ir stilistiska figūra, kas sastāv no divu reāliju līdzības, tāpēc atbilde "kā čuguns" netiek pieņemta.

***23. jautājums***

Jāpiekrīt, ka īpašības vārdam var pieņemt arī sieviešu dzimtes formu, tātad pareiza atbilde būtu jāpieņem: dobjš, dobja.

***25. jautājums***

Frazeoloģisms "kā nelaimes dzeguze" tiek lietots ar nozīmi ‘saka, ja kāds pastāvīgi par ko gaužas, žēlojas par trūkumu’ (sk. "Latviešu frazeoloģijas vārdnīca" Rīga: Avots, 2000, 285.lpp., un šajā kontekstā tas pēc nozīmes neder.

***26. jautājums***

Jāpiekrīt, ka īpašības vārdam var pieņemt arī sieviešu dzimtes formu, tātad pareiza atbilde būtu jāpieņem: grūtsirdīgs, grūtsirdīga.

***27. jautājums***

"pabeidzot augstas skolas" ir divdabja teiciens, kas ar vienojuma saikli "vai" ir piesaistīts citam teikuma komponentam ar to pašu jēdzieniski sintaktisko funkciju un nozīmi (par šādiem gadījumiem sk. Blinkena, A. "Latviešu interpunkcija". Rīga: Zvaigzne ABC, 2009, 300.lpp.).

Savrupinājumu "grieķiem, kaut vai tiem pašiem vāciešiem" nevar uzskatīt par iespraustu teikuma daļu, jo tam nav raksturīga predikativitāte.

***28. jautājums***

Konstrukcija "pasarg’ Dievs" uzskatīta par iespraudumu, jo tajā ir vērojama predikatīva struktūra (teikuma priekšmets un izteicējs), savukārt izsauksmes vārds ir vārdšķira, ko skolu gramatikās uzskata par palīgvārdu.

Vārdi "romāns", "lasāmviela", "komikss" kontekstā no semantiskā viedokļa nevar būt vienlīdzīgi teikuma locekļi.